Ses vas ná Limpopo-plaasaanval(Foto: Verskaf) Ses verdagtes is Woensdag in hegtenis geneem in verband met ŉ aanval op ŉ wildsplaas in Limpopo teen die einde van Desember. Die verdagtes het op 27 Desember die wildsplaas langs die Tshipise-pad in die Musina-polisiëringsgebied betree. Die boer se vrou is tydens die aanval aangerand voordat die aanvallers met onder meer vuurwapens en ŉ onbekende bedrag kontant in rand, Amerikaanse dollar en ponde op die vlug geslaan het. Lt.genl. Thembi Hadebe, die provinsiale polisiekommissaris in Limpopo, het ná die voorval ŉ grootskaalse soektog na die aanvallers geloods. Volgens brig. Motlafela Mojapelo, polisiewoordvoerder, het die polisie inligting ontvang wat hulle na vier verskillende liggings gelei het: die Makushu-nedersetting, die Musekwa-nedersetting, die Tshituni-nedersetting en die Groter-Koedoeland-plaasgebied in die Vhembe-distrik. Die verdagtes is daar in hegtenis geneem. (Foto: Verskaf) “Die polisie het beslag gelê op agt vuurwapens (vyf jaggewere en drie pistole), 188 patrone, ŉ nagsigkamera, ŉ swart Nikon-verkyker, silwer munte, juweliersware, ŉ sak vol buitelandse valuta en ŉ boks vol ou Suid-Afrikaanse muntstukke,” sê Mojapelo. Die verdagtes, vier Suid-Afrikaners en twee buitelandse burgers tussen die ouderdom van 27 en 38 jaar oud, sal binnekort in die landdroshof op Musina verskyn op aanklag van huisroof, die onwettige besit van vuurwapens en ammunisie en die besit van vermoedelik gesteelde goedere. Hadebe het die polisielede geloof vir hul harde werk om die verdagtes in hegtenis geneem. Sy het ook die lede van gemeenskappe bedank wat die polisie met waardevolle inligting in die ondersoek gehelp het. Nog gesteelde goedere: